Zama-zama sterf in skietery met polisieParamedici het die onwettige myner wat in die kop geskiet is, op die toneel dood verklaar (Foto: Netcare 911) ’n Zama Zama (onwettige myner) is dood en verskeie myners gewond nadat ŉ skietery tussen die groep en die polisie by ŉ myn in Krugersdorp aan die Wes-Rand uitgebreek het. Shawn Herbst, woordvoerder van Netcare 911, sê paramedici is omstreeks 12:00 na die myn langs die R28 in Luipaardsvlei ontbied. “Verslae dui daarop dat verskeie wetstoepassingsagentskappe saam met mynowerhede ŉ operasie by die myn uitgevoer het toe ŉ skietgeveg tussen hulle en die zama-zama’s uitgebreek het,” sê Herbst. “Een van die zama-zama’s is in die kop geskiet nadat hy ŉ vuurwapen op die polisie gerig het. Hy is op die toneel dood verklaar. Talle ander mense is beseer toe hulle probeer vlug het.” Verskeie politieke partye het Maandagoggend voor die Krugersdorp-landdroshof byeengekom as deel van ŉ protesaksie teen onwettige immigrante, mynbedrywighede en misdaad. Verskeie politieke partye, waaronder die VF Plus, het Maandagoggend voor die Krugersdorp-landdroshof byeengekom (Foto: Verskaf) Die protesaksie het plaasgevind tydens die hofverskyning van meer as 80 onwettige immigrante wat die Immigrasiewet oortree het. Mense kon ook ŉ griefskrif van die VF Plus onderteken om onwettige mynbedrywighede in die Mogale City-plaaslike munisipaliteit (wat Krugersdorp, Magaliesburg en Muldersdrift bedien) te laat stopsit. “Die VF Plus het by verskeie geleenthede die polisie gevra om te help met misdaadvoorkoming in West Village, buite Krugersdorp, waar onwettige mynbedrywighede plaasvind en verskeie mense reeds in skietvoorvalle gewond is,” sê Kobus Hoffman, VF Plus-lid van die Gautengse wetgewer. Hoffman verwys na die jongste voorval waarin ŉ groep vroue verkrag en beroof is wat besig was met die verfilming van ŉ musiekvideo by mynhope in West Village. “Die VF Plus het tydens ŉ oorsigbesoek aan die Wes-Rand verlede maand die mynhuise gevra vir beter veiligheid by ongebruikte skagte. “Swaar gewapende myners wat onwettig goudstof na die oppervlak bring en misdade pleeg, kan nie langer toegelaat word nie. Die polisie sal ernstig moet optree en onwettige immigrante vanuit buurlande stop.” Die VF Plus het die Gautengse polisiekommissaris, lt.genl. Elias Mawela, gevra om die saak ernstig te benader en alle rolspelers te betrek om ŉ einde te maak aan onwettige mynbedrywighede en gepaardgaande misdaad aan die Wes-Rand.